Изказани са предположения от български историци, че темата попада под българска власт след злополучната за ромеите битка при Ахелой през 917 г., въпреки, че няма категорични данни за това. Спорно е и дали темата е придобита отново от Византия след 927 г. или това се случва едва през 971 г. Със сигурност тя е под византийска власт след 971 г. В Ескориалската тактика от 975 г. се съобщава, че Йоан Цимисхи разделя темата на две части: Хрисава (гр. Χρυσεύβα) и Нови Стримон (гр. Νέος Στρυμών), но идентифицирането на границата между двете е неясно. По-късно темата е реорганизирана, като източната и част е обособена в тема Волерон, докато западната запазва името Стримон. През 1185 г. темата е засегната от походите на норманите, които завладяват Солун. През 1191 г. административният център на темата Серес е временно завладян от Второто Българско царство, но Византия бързо възвръща контрола си над града. През 1204 г. Константинопол е завладян от рицарите от Четвъртия кръстоносен поход, като в завладените територии е създадена новата Латинска империя. Темата Стримон е закрита, а територията и попада в новото кръстоносно Солунско кралство.